28.7.2020 11:00 | Hoci od odvetného barážového zápasu, v ktorom Nitra zdolala Dubnicu nad Váhom 3:0 a udržala sa v najvyššej súťaži, uplynulo len deväť dní, za ten čas sa toho stalo veľa.
Na začiatku minulého týždňa sa na verejnosti objavili správy o tom, že ukrajinskí investori pod Zoborom končia. Takto to prezentovala slovenská vetva. Ukrajinská vetva však tieto správy poprela a skonštatovala, že sa nedá oklamať a že bude brániť svoje záujmy.
SLOVENSKÝ SUBJEKT
Denník Šport sa v nedeľu vydal do Nitry, kde bol na 17.00 h naplánovaný úvodný tréning pred začiatkom ligovej sezóny 2020/21. V drvivej väčšine prípadov to býva tak, že štart letnej prípravy je udalosť, na ktorej sa zúčastňujú zástupcovia zo všetkých médií venujúce sa našej najvyššej súťaži.
Dostavili sa dve médiá, pričom náš denník bol jedným z nich. Najviac nás, pochopiteľne, zaujímalo to, aká je v tejto chvíli situácia v "slovensko-ukrajinskom spore", o ktorom má verejnosť protichodné informácie. "Ukrajinskí investori nesplnili dohodu, ktorú uzavreli s predchádzajúcimi akcionármi, a preto sa nestali akcionármi. Navyše nie sú súčasťou predstavenstva a ani dozornej rady FC Nitra. Z tohto dôvodu považujem ich vyhlásenia za bezpredmetné," povedal nám Ladislav Palaky, ktorého koncom júna poverilo predstavenstvo generálnou mocou a následne odstúpilo.
Ako sme sa dozvedeli, nové predstavenstvo vzíde z valného zhromaždenia, ktoré sa bude konať v stredu 12. augusta. Podstatnou správou je, že nitriansky futbalový klub má nového majoritného akcionára, ktorého Palaky momentálne zastupuje. "Slovenský subjekt", ako ho Ladislav Palaky nazval, má vo svojich rukách 58 percent akcií.
V tejto chvíli je Palakyho hlavným cieľom stabilizácia klubu a s ňou súvisiace efektívne hospodárenie. V týchto dňoch tiež prebiehajú rokovania s obchodnými partnermi, ktorých by chcel nitriansky klub prilákať. Nikoho zrejme neprekvapí, že potenciálni partneri čakali na to, či sa Nitra udrží v najvyššej súťaži.
POTREBUJÚ SEDEM HRÁČOV
Na tréningu bol prítomný aj Ivan Galád, ktorý v závere sezóny viedol nitriansky tím a pomohol mu zachrániť sa v lige. Úvodnú tréningovú jednotku však mal na starosti Gergely Geri, ktorý bude mužstvo koučovať v najbližšom období. Galád v nitrianskom klube zostáva, no prevezme na seba funkciu šéftrénera, ako ju sám nazval.
Jednou z jeho úloh bude, aby klub neopúšťali talentovaní hráči z mládežníckej akadémie, ako sa to stalo napríklad v prípade Sebastiana Kóšu (odišiel do Trnavy). Okrem toho bude Galád fungovať na prestupovom trhu, kde bude hľadať nové posily pre mužstvo.
"Potrebujeme sedem hráčov. Ak mám byť konkrétny, tak na pozície tri, štyri, päť, šesť, osem a tiež deväť," spustil Ivan Galád a následne pokračoval: "V tejto chvíli máme krídla a ako tak krajných obrancov. Mojou úlohou bude zohnať dvadsať hráčov, ktorí budú hrať s oduševnením za Nitru. Naším zámerom je, aby to boli slovenskí futbalisti, na ktorých sa budú ľudia chodiť pozerať. Ak tu má byť nejaký legionár, tak potom musí byť ako Ristovski, čiže o dve triedy lepší ako ten druhý. Aspoň gólovo."
Mimochodom, čo sa týka severomacedónskeho útočníka, ktorý v Nitre hosťoval z Rijeky, v klube majú záujem, aby pokračoval, no v tejto chvíli je situácia komplikovaná. Ak sa nepodarí dohodnúť s chorvátskym klubom na ďalšom hosťovaní, pod Zoborom budú musieť hľadať nového hrotového útočníka.
PRÍPRAVNÝ ZÁPAS NITRY
31.7. Baník Ostrava (Nitra, 19.00 h)
KTO BOL NA ZRAZE
Brankári: Šípoš, Trnovský
Hráči do poľa: Kuník, R. Kóša, Gatarič, Šefčík, Danek, Tancík, Chobot, Vrábel, Charizopulos, Magda, Fabiš, Ricardo Piňa, Fredy Vasquez, Čapkovič, Cehula, Strakoš, Franko, Guláš